BGRIM ผนึก “อินโนพาวเวอร์” ชู 5 แนวคิด มุ่งสู่สังคมคาร์บอนต่ำ
BGRIM จับมือ “อินโนพาวเวอร์” พัฒนานวัตกรรมพลังงานสะอาดและเทคโนโลยีดิจิทัลที่เป็นมิตรกับสิ่งแวดล้อม ตอบโจทย์การขับเคลื่อนประเทศไทยมุ่งสู่สังคมคาร์บอนต่ำ
BGRIM จับมือ “อินโนพาวเวอร์” พัฒนานวัตกรรมพลังงานสะอาดและเทคโนโลยีดิจิทัลที่เป็นมิตรกับสิ่งแวดล้อม ตอบโจทย์การขับเคลื่อนประเทศไทยมุ่งสู่สังคมคาร์บอนต่ำ
13 ก.พ. 2566

นายนพเดช กรรณสูต รองกรรมการผู้จัดการใหญ่อาวุโส-การลงทุน นวัตกรรม และความยั่งยืนบริษัท บี.กริม เพาเวอร์ จำกัด (มหาชน) หรือ BGRIM บริษัทผู้ผลิตพลังงานชั้นนำระดับโลก และนายอธิป ตันติวรวงศ์ ประธานเจ้าหน้าที่บริหาร บริษัท อินโนพาวเวอร์ จำกัด ผู้นำด้านนวัตกรรมพลังงาน ร่วมลงนามบันทึกความร่วมมือ (MOU) ระหว่าง บริษัท บี.กริม เพาเวอร์ สมาร์ท โซลูชั่น จำกัด (ในเครือ BGRIM) และ บริษัท อินโนพาวเวอร์ จำกัด เพื่อร่วมกันพัฒนานวัตกรรมพลังงานสะอาดและเทคโนโลยีดิจิทัล ชูแนวคิดเป็นมิตรกับสิ่งแวดล้อม ตอบโจทย์การขับเคลื่อนประเทศไทยมุ่งสู่สังคมคาร์บอนต่ำ โดยพิธีลงนามฯ จัดขึ้น ณ สำนักงานใหญ่ BGRIM ถนนกรุงเทพกรีฑา
สำหรับการลงนามความร่วมมือของทั้งสองบริษัทดังกล่าว ประกอบด้วย 5 หัวข้อหลักดังต่อไปนี้
1.การศึกษาการใช้เทคโนโลยีผลิตไฟฟ้าในรูปแบบของเชื้อเพลิงไฮโดรเจน (Hydrogen) เพื่อลดการปล่อยก๊าซคาร์บอนไดออกไซด์
2.การพัฒนาและประยุกต์ใช้แพลตฟอร์มการบริหารจัดการพลังงานอย่างมีประสิทธิภาพ เพื่อลดการปล่อยมลพิษและก๊าซเรือนกระจกของลูกค้าในภาคอุตสาหกรรม
3.การสนับสนุนด้านนวัตกรรมการตลาดและด้านนวัตกรรมการจัดการ เพื่อรองรับรูปแบบการซื้อขายใบรับรองการผลิตพลังงานหมุนเวียน (Renewable Energy Certificate: REC) โดยใบรับรองเหล่านี้มาจากแหล่งพลังงานหมุนเวียนที่สำคัญ ได้แก่ พลังงานแสงอาทิตย์ พลังงานลม พลังงานน้ำ และพลังงานชีวมวล ซึ่งได้รับการยอมรับด้วยมาตรฐานใบรับรองการผลิตพลังงานหมุนเวียนในระดับสากล (The International REC Standard : I-REC)
4.การสร้างสรรค์นวัตกรรมของระบบนิเวศยานยนต์ไฟฟ้า (EV Ecosystem) ด้วยการพัฒนาโครงสร้างพื้นฐานของโครงข่ายไฟฟ้าขนาดใหญ่และสิ่งอำนวยความสะดวกในการชาร์จรถยนต์ไฟฟ้าสาธารณะ เพื่อส่งเสริมการใช้รถยนต์ไฟฟ้าที่เป็นมิตรกับสิ่งแวดล้อมมากขึ้น
5.การเป็นพันธมิตรทางธุรกิจในการลงทุนทั้งในและต่างประเทศ (Venture Capital) เพื่อต่อยอดธุรกิจนวัตกรรมพลังงานใหม่ๆ ในอนาคต รวมถึงการลงทุนในธุรกิจสตาร์ทอัพเพื่อผลักดันและเพิ่มขีดความสามารถในการสร้างมูลค่าจากธุรกิจใหม่
นายนพเดช กรรณสูต รองกรรมการผู้จัดการใหญ่อาวุโส-การลงทุน นวัตกรรม และความยั่งยืน BGRIM กล่าวว่า บี.กริม เพาเวอร์ มีความยินดีเป็นอย่างยิ่งที่ได้ร่วมงานกับ อินโนพาวเวอร์ ผู้เชี่ยวชาญด้านนวัตกรรมพลังงานสะอาด ในการแบ่งปันองค์ความรู้ ประสบการณ์ และนำมาประยุกต์ใช้ในการคิดค้นเทคโนโลยีดิจิทัล ต่อยอดนวัตกรรมและพัฒนาโซลูชันอย่างมีประสิทธิภาพ นำไปสู่การเปลี่ยนผ่านสู่อนาคตของพลังงานคาร์บอนต่ำ เพื่อช่วยลดปริมาณการปล่อยก๊าซเรือนกระจกและคาร์บอนไดออกไซด์ให้น้อยที่สุด สอดคล้องกับยุทธศาสตร์ GreenLeap-Global and Green ของ บี.กริม เพาเวอร์ ที่มุ่งสร้างผลเชิงบวกให้กับสิ่งแวดล้อม ด้วยการสนับสนุนพลังงานหมุนเวียน จัดหาพลังงานที่สะอาดยั่งยืนและมีเสถียรภาพในระดับสูง สนับสนุนลูกค้าภาคอุตสาหกรรมในการเปลี่ยนผ่านสู่อนาคตของพลังงานคาร์บอนต่ำ พร้อมก้าวสู่เป้าหมายขององค์กรที่มีการ ปล่อยก๊าซคาร์บอนไดออกไซด์สุทธิเป็นศูนย์ หรือ Net-Zero Carbon Emissions ภายในปี ค.ศ. 2050 (พ.ศ. 2593)
โดยบี.กริม เพาเวอร์ ดำเนินธุรกิจภายใต้วิสัยทัศน์ “สร้างพลังให้กับสังคมโลกด้วยความโอบอ้อมอารี” ด้วยความมุ่งมั่นในการส่งมอบสิ่งที่ดีที่สุดให้กับลูกค้า คู่ค้า สังคม ประเทศชาติและสิ่งแวดล้อม โดยยึดมั่นในการกำกับดูแลกิจการที่ดีภายใต้หลักธรรมาภิบาลและการจัดการห่วงโซ่คุณค่าอย่างรับผิดชอบ พร้อมให้ความสำคัญสูงสุดต่อการปฏิบัติงานตามแนวทางการดำเนินธุรกิจอย่างยั่งยืน
นายอธิป ตันติวรวงศ์ ประธานเจ้าหน้าที่บริหาร บริษัท อินโนพาวเวอร์ จำกัด กล่าวว่า อินโนพาวเวอร์ ขอบคุณ บี.กริม เพาเวอร์ ที่ไว้วางใจ การเป็นผู้นำด้านนวัตกรรมพลังงานนำมาสู่ความร่วมมือในครั้งนี้ มีความตั้งใจ พร้อมสนับสนุนก้าวสำคัญของการพัฒนาและเลือกใช้เทคโนโลยี รวมถึงนวัตกรรมแห่งอนาคตที่เป็นมิตรต่อสิ่งแวดล้อมให้ประสบความสำเร็จ พร้อมเล็งเห็นการแบ่งปันประสบการณ์และความร่วมมือ จะเป็นตัวเร่งที่สำคัญในการพัฒนาสู่ความยั่งยืน สอดรับเป้าหมายของบริษัทที่มุ่งมั่นจะผลักดันให้เกิดการลงทุนในธุรกิจพลังงานสะอาดและพัฒนานวัตกรรมสร้างผลกระทบเชิงบวกต่อสังคม เพื่อร่วมเป็นส่วนหนึ่งในการเปลี่ยนแปลงโลกใบนี้ให้ดีขึ้น
สำหรับปัจจุบันอินโนพาวเวอร์มีการลงทุนและพัฒนาธุรกิจทั้งใน ไทยและต่างประเทศ เพื่อสร้างสังคมที่ยั่งยืนด้วยนวัตกรรมพลังงาน รวมถึงธุรกิจ REC ซึ่งเป็นหนึ่งในผู้นำตลาดที่ช่วยสนับสนุนผู้ประกอบการบริหารจัดการต้นทุนด้านพลังงานและสิ่งแวดล้อมอย่างมีประสิทธิภาพ นอกจากนี้อินโนพาวเวอร์ยังผลักดันระบบนิเวศยานยนต์ไฟฟ้า (EV Ecosystem) ด้วยการนำ EV Charger ที่มีมาตรฐานสากลอย่าง Wallbox จากประเทศสเปนมาสู่ตลาดประเทศไทย สามารถดูข้อมูลเพิ่มเติม ได้ที่ www.innopower.co.th
“โดยความร่วมมือกับพันธมิตรชั้นนำในด้านพลังงานที่มีวิสัยทัศน์การดำเนินธุรกิจในทิศทางเดียวกับอินโนพาวเวอร์ เป็นจุดเริ่มต้นในการสร้างนวัตกรรมด้านพลังงานที่เป็นมิตรกับสิ่งแวดล้อม และเพิ่มโอกาสทางธุรกิจให้แก่ทั้งสองบริษัทฯ สามารถขยายงานด้านพลังงานทดแทนเพื่อสิ่งแวดล้อมได้มากขึ้น ซึ่งจะช่วยสนับสนุนผู้ประกอบการบริหารจัดการต้นทุนด้านพลังงานและสิ่งแวดล้อมอย่างมีประสิทธิภาพ เพิ่มโอกาสให้แก่ผู้ประกอบการสามารถแข่งขันทางการค้าในตลาดโลกได้ด้วย นับเป็นอีกหนึ่งความมุ่งมั่นในการร่วมกันเดินหน้าลดการปล่อยก๊าซเรือนกระจกสุทธิเป็นศูนย์ สะท้อนการดำเนินธุรกิจโดยมีความรับผิดชอบต่อสังคมและสิ่งแวดล้อมอย่างยั่งยืน ที่จะเป็นอีกหนึ่งกำลังสำคัญในการขับเคลื่อนประเทศไทยให้พร้อมก้าวสู่สังคมคาร์บอนต่ำได้ต่อไปในอนาคต” นายอธิป กล่าว